CELEX: 62016TN0033
Language: da
Date: 2016-01-26 00:00:00
Title: Sag T-33/16: Sag anlagt den 26. januar 2016 — TestBioTech mod Kommissionen

18.4.2016   
            
            
               DA
            
            
               Den Europæiske Unions Tidende
            
            
               C 136/36
            
         Sag anlagt den 26. januar 2016 — TestBioTech mod Kommissionen
   (Sag T-33/16)
   (2016/C 136/51)
   Processprog: engelsk
   
      Parter
   
   
      Sagsøger: TestBioTech eV (München, Tyskland) (ved K. Smith, QC, barrister J. Stevenson og solicitor R. Stein)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Sagen antages til realitetsbehandling, og sagsøgeren gives medhold.
            
         
               —
            
            
               Kommissionens afgørelse af 16. november 2015 om afslag på sagsøgerens anmodning om intern prøvelse af Kommissionens gennemførelsesafgørelser (EU) 2015/686 (1), (EU) 2015/696 (2) og (EU) 2015/698 (3) af 24. april 2015, som meddeler tre tilladelser til markedsføring i henhold til forordning (EF) nr. 1829/2003 (4) (»GM-forordningen«) til Monsanto eller Pioneer af deres genetisk modificerede sojabønner MON 87769, MON 87705 og/eller 305423, annulleres.
            
         
               —
            
            
               Kommissionen tilpligtes at betale sagsøgerens omkostninger.
            
         
               —
            
            
               Der træffes sådanne foranstaltninger, der måtte findes fornødne.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført to anbringender.
   
               1.
            
            
               Med det første anbringende gøres det gældende, at Kommissionens konklusion, hvorefter størstedelen af anmodningen om intern prøvelse vedrørte forhold, der falder uden for Århusforordningens (5) anvendelsesområde, tilsidesætter artikel 10, stk. 1, sammenholdt med artikel 2, litra f) og g), i og 11. og 18.-21. betragtning til denne forordning.
               
                           —
                        
                        
                           En berettiget ikke-statslig organisation er berettiget til at indgive anmodning om intern prøvelse af en forvaltningsakt, der er truffet i henhold til en miljølov. GM-forordningen er en sådan lov. Følgelig kan organisationen anmode om prøvelse af enhver forvaltningsakt, der er truffet i henhold til denne lov, herunder en markedsføringstilladelse.
                        
                     
                           —
                        
                        
                           Under hensyntagen til såvel ordlyden af som hensigten og formålet med den af De Forenede Nationers Økonomiske Kommission for Europa (UNECE) udarbejdede konvention om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet af 25. juni 1998 (»Århuskonventionen«) og Århusforordningen samt de vejledende retningslinjer for anvendelsen af Århuskonventionen er der ikke noget grundlag for Kommissionens konklusioner, hvorefter den kan opdele afgørelser, der er truffet i henhold til GM-forordningen, således at de er delvist omfattede af og delvist falder uden for Århusforordningens anvendelsesområde.
                        
                     
                           —
                        
                        
                           Genetisk modificerede organismer udgør en del af miljøet. Kommissionens argument, hvorefter indvirkningen af sådanne organismer på menneskers sundhed ikke er et miljøanliggende og derfor ikke er dækket af Århusforordningen, er grundlæggende forkert.
                        
                     
         
               2.
            
            
               Med det andet anbringende gøres det gældende, at det forhold, at Kommissionen ikke besvarede anmodningen om intern prøvelse, der blev indgivet den 29. maj 2015, før den 16. november 2015, tilsatte Århusforordningens artikel 10, stk. 3.
               
                           —
                        
                        
                           Kommissionen vedtog den anfægtede afgørelse den 16. november 2015, godt 24 uger efter at anmodningen om intern prøvelse blev indgivet. Kommissionen gav ikke en passende forklaring på, hvorfor den tilsidesatte det normale krav om, at der skal gives et svar inden for 12 uger, og den overholdt under alle omstændigheder ikke den absolut sidste frist for at svare inden for 18 uger.
                        
                     
         
      (1)  Kommissionens gennemførelsesafgørelse (EU) 2015/686 om tilladelse til markedsføring af produkter, der indeholder, består af eller er fremstillet af genetisk modificeret MON 87769-sojabønne (MON-87769-7), i henhold til forordning (EF) nr. 1829/2003 (EUT L 112, s. 16).
   
      (2)  Kommissionens gennemførelsesafgørelse (EU) 2015/696 om tilladelse til markedsføring af produkter, der indeholder, består af eller er fremstillet af genetisk modificeret MON87705-sojabønne (MON-877Ø5-6), i henhold til forordning (EF) nr. 1829/2003 (EUT L 112, s. 60).
   
      (3)  Kommissionens gennemførelsesafgørelse (EU) 2015/698 om tilladelse til markedsføring af produkter, der indeholder, består af eller er fremstillet af genetisk modificeret 305423-sojabønne (DP-3Ø5423-1), i henhold til forordning (EF) nr. 1829/2003 (EUT L 112, s. 71).
   
      (4)  Europa-Parlamentets og Rådets forordning (EF) nr. 1829/2003 af 22.9.2003 om genetisk modificerede fødevarer og foderstoffer (EUT L 268, s. 1).
   
      (5)  Europa-Parlamentets og Rådet forordning (EF) nr. 1367/2006 af 6.9.2006 om anvendelse af Århus-konventionens bestemmelser om adgang til oplysninger, offentlig deltagelse i beslutningsprocesser samt adgang til klage og domstolsprøvelse på miljøområdet på Fællesskabets institutioner og organer (EUT 2006 L 264, s. 13).